จะไปลงทุนต่างประเทศ
โดย..แฟมิลี่ โนฮาว
2 มี.ค. 2555

โดย..แฟมิลี่ โนฮาว
โนฮาว : สวัสดีครับ 
ปูกะตอย : สวัสดีจ้า นี่ช่วงนี้อากาศเปลี่ยนแปลงบ่อย ภาคเหนือก็เจอฝุ่น อีสานเจอพายุฝนหน้าร้อน ส่วนกรุงเทพฯ ร้อนมาก ขอบอก ขอบอก
โนฮาว : เป็นเรื่องธรรมดาแล้ว ทั่วโลกก็เจออากาศเปลี่ยนแปลงบ่อย หนักกว่าบ้านเราซะอีก
ปูกะตอย : งั้นเรามารักษ์โลกขึ้นกว่านี้ดีมั้ย
โนฮาว : ทำยังกะจะไปเป็นอาสาสมัครป้องกันไฟใหม้ป่า
ปูกะตอย : ไม่ถึงขนาดนั้น เอ้อพูดถึงต่างประเทศแล้ว พอดีมีเพื่อนกำลังสนใจลงทุนในตลาดต่างประเทศ ผ่านกองทุนรวม FIF แต่ไม่รู้ว่าจะมีวิธีดูเบื้องต้นง่ายๆ ยังงัย 
โนฮาว : ง่ายมากๆ พอดีไปอ่านบทความเจอที่ บลจ.บัวหลวง เกี่ยวกับการพิจารณาอะไรในความเสี่ยงของประเทศ เขาบอกว่าสิ่งที่ควรทำความเข้าใจคือ ปัจจัยที่ใช้พิจารณาสำหรับวิเคราะห์ความเสี่ยงของประเทศ เพื่อจะได้นำมาวิเคราะห์ถึงแนวโน้มต่อไปได้ว่าประเทศใดเสี่ยงที่จะถูกลดอันดับความน่าเชื่อถือ ซึ่งจริงๆ แล้วก็เหมือนการวิเคราะห์บริษัท เช่น ความสามารถในการชำระเงิน การเติบโตขยายตัวของธุรกิจ โครงสร้างรายได้ และโครงสร้างการจัดการ 
ปูกะตอย : จัดมา
โนฮาว : อันดับแรกให้ดูทุนสำรองเงินตราระหว่างประเทศ โดยเทียบอัตราส่วนกับภาระหนี้สินของประเทศ รวมถึงการนำเข้าสินค้าและบริการ เพื่อดูถึงความเพียงพอหรือความสามารถในการชำระเงิน ว่ามีสภาพคล่องพอเพียงต่อการครบกำหนดของหนี้ระยะสั้น จากนั้นให้ดูโครงสร้างรายได้และเศรษฐกิจ ทั้งภาคการลงทุน ซึ่งดูถึงองค์ประกอบของผู้ที่ลงทุน รูปแบบของการลงทุนว่าเป็นการลงทุนโดยตรงที่ช่วยให้การลงทุนภายในประเทศเพิ่มมากขึ้น และทำให้มีการจ้างงานเพิ่มขึ้น หรือการลงทุนผ่านหลักทรัพย์ซึ่งเป็นธุรกรรมเกี่ยวกับการซื้อขายเปลี่ยนมือตราสารทุน ตราสารหนี้ รวมทั้งพิจารณาถึงระยะเวลาของการลงทุนด้วย และดูภาคการค้าจะดูความสามารถในการชำระเงิน โดยเทียบอัตราส่วนภาระหนี้ที่รัฐต้องจ่ายในช่วงปีงบประมาณ และอัตราส่วนภาระหนี้ต่างประเทศต่อรายได้จากการส่งออก และยังดูถึงความมีเสถียรภาพของการส่งออกและประสิทธิภาพในการแข่งขันด้วย ส่วนการนำเข้านั้นจะดูถึงสัดส่วนองค์ประกอบของสินค้าที่นำเข้าด้วย ว่าเป็นสินค้าพวกวัตถุดิบที่นำมาสร้างผลผลิต ขยายเศรษฐกิจเพิ่มขึ้น หรือเป็นสินค้าจำพวกอุปโภคบริโภค
ปูกะตอย : แล้วงัยต่อ
โนฮาว : ดูความสัมพันธ์ระหว่างเงินเฟ้อและดุลบัญชีเดินสะพัด เพื่อดูว่าประเทศนั้นจะดูแลเงินเฟ้อพื้นฐานให้อยู่ในระดับต่ำ ขณะที่พยายามจะรักษาความสามารถในการแข่งขันทางการส่งออกได้หรือไม่ แล้วก็ดูเสถียรภาพทางการเมืองและสังคม ทั้งการว่างงาน การใช้นโยบายการคลังที่รอบคอบ การทำงานร่วมกันของภาครัฐ รวมทั้งการกระจายความมั่งคั่ง
ปูกะตอย : มีอีกมั้ย
โนฮาว : ทางด้านประสิทธิภาพในการกำกับนโยบายการเงินของธนาคารกลาง ประวัติการชำระหนี้และการเคารพต่อกฎหมายระหว่างประเทศและนักลงทุนต่างชาติ ก็ควรดูด้วย
ปูกะตอย : ว้าว สุดยอดเลย งั้นเดี๋ยวขอตัวไปบอกเพื่อนก่อนนะ เดี๋ยวลืม บ๊าย บาย